
# Text
rāhulabhadra: prajñāpāramitāstotra
nirvikalpe namas tubhyaṃ prajñāpāramite 'mite
yā tvaṃ sarvānavadyāṅgi niravadyair nirīkṣyase // RahPps_1
ākāśam iva nirlepāṃ niṣprapañcāṃ nirakṣarām
yas tvāṃ paśyati bhāvena sa paśyati tathāgatam // RahPps_2
tava cārye guṇāḍhyāyā buddhasya ca jagadguroḥ
na paśyanty antaraṃ santaś candracandrikayor iva // RahPps_3
kṛpātmakāḥ prapadya tvāṃ buddhadharmapuraḥsarīm
sukhenāyānti māhātmyam atulaṃ bhaktivatsale // RahPps_4
sakṛd apy āśaye śuddhe yas tvāṃ vidhivad īkṣate
tenāpi niyataṃ siddhiḥ prāpyate 'moghadarśane // RahPps_5
sarveṣām api vīrāṇāṃ parārthaniratātmanām
poṣikā janayitrī ca mātā tvam asi vatsalā // RahPps_6
yad buddhā lokaguravaḥ putrās tava kṛpālavaḥ
tena tvam api kalyāṇi sarvasattvapitāmahī // RahPps_7
sarvapāramitābhis tvaṃ nirmalābhir anindite
candralekheva tārābhir anuyātāsi sarvadā // RahPps_8
vineyaṃ janam āsādya tatra tatra tathāgataiḥ
bahurūpā tvam evaikā nānānāmabhir īḍyase // RahPps_9
prabhāṃ prāpyeva dīptāṃśor avaśyāyodabindavaḥ
tvāṃ prāpya pralayaṃ yānti doṣā vādāś ca vādinām // RahPps_10
tvam eva trāsajananī bālānāṃ bhīmadarśanā
āśvāsajananī cāsi viduṣāṃ saumyadarśanā // RahPps_11
yasya tvayy apy abhiṣvaṅgas tvannāthasya na vidyate
tasyāmba katham anyatra rāgadveṣau bhaviṣyataḥ // RahPps_12
nāgacchasi kutaś cit tvaṃ na ca kva cana gacchasi
sthāneṣv api ca sarveṣu vidvadbhir nopalabhyase // RahPps_13
ye tvām evaṃ na paśyanti prapadyante ca bhāvataḥ
prapadya ca vimucyante tad idaṃ mahad adbhutam // RahPps_14
tvām eva badhyate paśyann apaśyann api badhyate
tvām eva mucyate paśyann apaśyann api mucyate // RahPps_15
aho vismayanīyāsi gambhīrāsi yaśasvini
sudurbodhāsi māyeva dṛśyase na ca dṛśyase // RahPps_16
buddhaiḥ pratyekabuddhaiś ca śrāvakaiś ca niṣevitā
mārgas tvam ekā mokṣasya nāsty anya iti niścayaḥ // RahPps_17
vyavahāraṃ puraskṛtya prajñaptyarthaṃ śarīriṇām
kṛpayā lokanāthais tvam ucyase ca na cocyase // RahPps_18
śaktaḥ kas tvām iha stotuṃ nirnimittāṃ nirañjanām
sarvavāgviśayātītāṃ yā tvaṃ kva cid aniśritā // RahPps_19
saty evam api saṃvṛtyā vākpathair vayam īdṛśaiḥ
tvām astutyām api satīṃ tuṣṭūṣantaḥ sunirvṛtāḥ // RahPps_20
prajñāpāramitāṃ stutvā yan mayopacitaṃ śubham
tenāstv āśu jagat kṛtsnaṃ prajñāpāraparāyaṇam // RahPps_21

